Diari Oficial de la Generalitat Valenciana


Sumari del DOGV 4043, del 06-07-2005 (2001/902926)

RESOLUCIÓ de 29 de juny de 2001, del rector president de la Universitat Miguel Hernández d'Elx, per la qual es publiquen les bases de la convocatòria de cursos d'adaptació per a la funcionarització del personal laboral fix.
-------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2001/06/29/(1)/dof/vci/html**

### Dades del document

Número de DOGV
:   4043

Data del DOGV
:   06-07-2005

Secció del DOGV
:   I. DISPOSICIONS GENERALS

Número del document
:   2001/902926


Data del document
:   29-06-2001

Organisme emissor


Tipus de document
:   Resolució

Descriptors 

:   * universitat
    * funcionari
    * personal contractat
    * qualificació del personal

RESOLUCIÓ de 29 de juny de 2001, del rector president de la Universitat Miguel Hernández d'Elx, per la qual es publiquen les bases de la convocatòria de cursos d'adaptació per a la funcionarització del personal laboral fix. [2001/F6954]  
La Comissió Gestora de la Universitat Miguel Hernández d'Elx, fent ús de les competències que li confereix la legislació vigent, d'acord amb el pacte per a l'adaptació del règim jurídic del personal de les universitats públiques valencianes a la naturalesa dels llocs de treball que ocupen, tot això com a conseqüència de l'aplicació de la disposició transitòria primera del Text Refós de la Llei de Funció Publica Valenciana, va acordar, en la sessió extraordinària de data 30 de març de 2001, aprovar les «Normes per a la integració del personal laboral fix de la universitat al règim administratiu funcionarial», publicades amb data 4 de juny de 2001 en el Diari Oficial de la Generalitat Valenciana, i les «Bases de la convocatòria de cursos d'adaptació per a la funcionarització del personal laboral fix», que han de regular aquest procés d'adaptació.   
En conseqüència, de conformitat amb les «Normes per a la integració del personal laboral fix de la universitat al règim administratiu funcionarial», i fent ús de les atribucions que li confereix la Llei d'Autonomia Universitària i la Normativa Singular Reguladora de l'Activitat de la Universitat Miguel Hernández d'Elx, aquest Rectorat resol:  
Convocar cursos selectius per a l'adaptació del règim jurídic del personal laboral fix de la Universitat Miguel Hernández d'Elx a la naturalesa funcionarial dels llocs de treball que ocupen, amb subjecció a les bases següents:  
Primera. Objecte de la convocatòria   
La convocatòria es realitzarà per a procedir a l'adaptació de la naturalesa jurídica del personal laboral fix de la Universitat Miguel Hernández d'Elx, a què es refereix la base 2 d'aquesta convocatòria, a la naturalesa administrativa dels llocs de treball que ocupa, a través dels processos previstos en la normativa aprovada per la Comissió Gestora, en la sessió extraordinària de 30 de març de 2001.   
Segona. Condicions dels aspirants  
2.1. Per a ser admés als processos d'adaptació els aspirants hauran de complir les condicions següents:   
a) Ser personal contractat laboral fix de la Universitat Miguel Hernández d'Elx.  
b) Trobar-se en una de les situacions administratives següents:   
- a') Ocupar amb contracte laboral fix un lloc de treball de qualsevol escala d'administració especial o general dels grups A, B, C o D en la relació de llocs de treball d'aquesta universitat.  
- b') Trobar-se en qualsevol tipus d'excedència de les previstes en el conveni col·lectiu d'universitats públiques de la Comunitat Valenciana, sempre que l'últim lloc de treball que ocuparen estiguera adscrit a qualsevol escala d'administració especial o general o li haguera correspost en l'actualitat d'acord amb l'article 16 del Text Refós de la Llei de Funció Pública Valenciana.   
- c') Ocupar amb caràcter provisional lloc dels descrits i previstos en la relació de llocs de treball, amb motiu de cessament o reingrés des d'una situació d'excedència.  
2.2. Als efectes de l'adscripció del personal inclòs en l'àmbit d'aplicació d'aquesta convocatòria en els cursos selectius que pertoque, s'estableixen els nivells següents:  
Nivell I   
Personal laboral fix dels grups A, B, C o D que ocupen llocs de treball classificats en escales d'administració especial en la relació de llocs de treball, sempre que el seu accés a la universitat s'haja produït a partir de l'1 de gener de 1990 (aquesta data inclusivament), a través de proves selectives de lliure accés desenvolupades segons el que s'estableix en l'aleshores vigent conveni col·lectiu, o amb posterioritat a l'1 de gener de 1988 mitjançant proves selectives d'accés lliure que comportaren l'acreditació de coneixements generals d'administració pública i els específics del lloc de treball.   
Nivell II   
Personal laboral fix dels grups A, B, C o D que tinguen tal condició per haver realitzat proves selectives amb anterioritat a l'entrada en vigor del primer conveni col·lectiu de les universitats públiques valencianes distintes de les indicades en l'apartat b) del punt primer de les «Normes per a la integració del personal laboral fix de la universitat al règim administratiu funcionarial» o amb posterioritat a aquesta data, pel sistema de promoció interna, i ocupen llocs de treball classificats en escales d'administració especial en la relació de llocs de treball.  
2.3. El personal dels grups A, B, C o D que es trobe en qualsevol tipus d'excedència ha d'acollir-se a efectes d'aquesta convocatòria al nivell previst per a l'últim lloc de treball que estiguera ocupant amb anterioritat a aquesta situació i segons les seues condicions d'accés a aquest.   
Tercera. Presentació de sol·licituds i admissió dels aspirants  
3.1. Els qui vulguen prendre part en el procés d'adaptació ho hauran de fer constar mitjançant una sol·licitud, segons el model que s'adjunta com a annex a la present resolució, en la qual l'aspirant haurà d'indicar el nivell a què s'acull segons els establits en la base 2.2.  
3.2. Totes les sol·licituds es dirigiran al rector president de la Universitat Miguel Hernández d'Elx, i es presentaran al Registre General de la universitat, en qualsevol dels registres auxiliars d'aquesta (centres de Gestió de Campus) o en la forma prevista en l'article 38 de la Llei de Règim Jurídic de les Administracions Públiques i del Procediment Administratiu Comú, en el termini de 20 dies a comptar des de l'endemà de la publicació d'aquesta convocatòria.  
3.3. Una vegada finalitzat el termini de presentació de sol·licituds, es publicarà una relació provisional d'admesos i exclosos a la realització dels processos d'adaptació, especificant en aquest últim cas els motius per a això i adscrivint els admesos en el nivell que corresponga d'acord amb la base 2.2. La publicació es practicarà als taulers d'anuncis dels quatre campus de la Universitat Miguel Hernández d'Elx i en la pàgina web del Servei de la Universitat.  
3.4. Publicada la relació a què es refereix el paràgraf anterior, els aspirants podran formular en el termini de 10 dies, comptats a partir de l'endemà de la publicació de les llistes, les al·legacions que estimen oportunes, així com esmenar les deficiències que puga haver-hi en la documentació, d'acord amb el que es preveu en l'article 71 de la Llei 30/1992, de Règim Jurídic de les Administracions Públiques i del Procediment Administratiu Comú.  
3.5. Una vegada haja transcorregut el termini anterior i esmenats els defectes i vistes les reclamacions, es dictarà una resolució amb les llistes definitives d'admesos, que es farà pública als taulers d'anuncis dels quatre campus de la Universitat Miguel Hernández de Elx.  
3.6. El Servei de Recursos Humans proposarà al rector, d'acord amb la Gerència, per a la seua aprovació, el calendari de realització dels cursos previstos en aquesta convocatòria i el lloc de realització d'aquests, així com el professorat que els ha d'impartir.  
Quarta. Desenvolupament dels processos d'adaptació   
4.1. Durada dels cursos  
De conformitat amb el que s'estableix en la normativa aprovada per la Comissió Gestora a l'efecte, les hores de durada dels cursos, per a cada un dels grups i nivells inclosos en la base 2.2 d'aquesta convocatòria, és la que s'indica tot seguit:  
Grups de titulació  
Nivell Grup A Grup B Grup C Grup D   
I 12,5 5 hores   
II 150 hores 90 hores 37,5 hores   
4.2. Assistència als cursos  
Els cursos s'impartiran dins de l'horari de treball, i tindran a tots els efectes la consideració de treball efectiu.  
Per a l'adaptació a la condició de funcionari de carrera de la Universitat Miguel Hernández d'Elx a través del procediment establit en aquesta convocatòria, a més de superar les corresponents proves avaluatòries, serà requisit indispensable l'assistència a un 85%, com a mínim, de la durada total del curs selectiu a què s'està adscrit, sense perjudici del que s'estableix en el punt onzé de la normativa aprovada per la Comissió Gestora a l'efecte, per als casos de malaltia degudament acreditada.  
4.3. Avaluació continuada  
La comissió qualificadora dels cursos objecte d'aquesta convocatòria realitzarà una avaluació continuada del personal adscrit a aquests.  
4.4. Prova final   
Una vegada finalitzat cada mòdul, es realitzarà una prova final sobre els continguts dels temaris de les matèries impartides en aquests i que es detallen en l'annex d'aquesta resolució.  
4.5. Qualificació de les proves  
4.5.1. Tant l'avaluació continuada com la prova final del curs selectiu seran valorades per la comissió qualificadora de 0 a 10 punts.  
4.5.2. Per a la superació final del procés selectiu, i, per tant, per a adquirir la condició de funcionari de carrera, s'haurà d'obtenir la qualificació d'apte. La qualificació d'apte s'obtindrà quan s'aconseguisca una puntuació igual o superior a 10 punts, resultat de sumar la mitjana de les qualificacions obtingudes en l'avaluació contínua i en la prova final del curs selectiu.   
4.5.3. Amb independència de la puntuació obtinguda prèviament en les proves d'avaluació continuada, la presentació a la prova final del curs selectiu és requisit indispensable per a la superació del procés d'adaptació.   
Cinquena. Publicitat de les llistes d'aprovats   
5.1. Una vegada finalitzats els cursos selectius, la comissió qualificadora farà públic als taulers d'anuncis dels quatre campus de la universitat les relacions del personal que ha participat, amb l'expressió de la qualificació d'apte o no apte i que constituiran les llistes d'aspirants que han superat el procés objecte d'aquesta convocatòria.  
5.2. La comissió qualificadora elevarà al rector president la llista d'aspirants que han superat el procés d'adaptació per a la seua publicació definitiva.  
Sisena. Comissions qualificadores i professorat dels cursos   
6.1. Les comissions qualificadores dels processos d'adaptació que hauran de realitzar l'avaluació contínua dels cursos selectius, així com la qualificació de les proves finals d'aquests, es nomenaran per resolució del rector president.  
6.2. Als efectes de comunicacions i de qualsevol altra incidència derivada d'aquesta convocatòria, les comissions qualificadores tindran la seu a la Gerència de la Universitat Miguel Hernández, edifici Hélike, Campus d'Elx.  
6.3. El règim jurídic de funcionament de les comissions qualificadores serà l'establit en la Llei 30/1992, de Règim Jurídic de les Administracions Públiques i del Procediment Administratiu Comú, per al funcionament d'òrgans col·legiats, i els seus membres hauran d'abstenir-se i podran ser objecte de recusació per part dels interessats, quan hi concórreguen algunes de les causes previstes en els articles 28 i 29 de la referida llei.  
6.4. La Universitat Miguel Hernández d'Elx disposarà les mesures que siguen necessàries per a garantir la informació als representants sindicals sobre el desenvolupament dels processos i de les actuacions de les comissions qualificadores.   
Setena. Comissió d'admissió als processos previstos en aquesta convocatòria  
A fi d'aclarir, si fa al cas, els procediments d'accés a l'administració pública del personal laboral fix a què es refereix l'article 5 de la Llei 1/1996, de 26 d'abril, de la Generalitat Valenciana, així com les possibles incidències en relació amb el personal laboral fix en la situació d'excedència a què es refereix l'article 11 de la referida llei, es constitueix una Comissió d'Admissió integrada per representants de l'administració de la Universitat Miguel Hernández d'Elx i dels sindicats.  
Constitució de la Comissió d'Admissió   
- En representació de l'administració:  
President: Jesús T. Pastor Ciurana, vicerector d'Investigació de la Universitat Miguel Hernández, per delegació del rector.  
José Joaquín Mira Solves, cap del Servei de Gestió i Control de la Qualitat de la Universitat Miguel Hernández.  
Vocal 1: José María Gómez Gras, vicerector d'Assumptes Econòmics de la Universitat Miguel Hernández.  
Vocal 2: Juan José Bolufer Pascual, vicegerent de la Universitat Miguel Hernández.  
Vocal 3: María Pérez Hickman Muñoz, cap de Recursos Humans de l'Ajuntament d'Alacant.  
- En representació dels sindicats:  
Juan Pablo Pérez Sempere, en representació de la Secció Sindical d'UGT.  
Antonio Guerrero Sotoca, en representació de la Secció Sindical de CC OO.  
Manuela Sousa Casado, en representació de la Secció Sindical de CSI-CSIF.  
Huitena. Recursos   
Contra aquesta resolució, que esgota la via administrativa, es podrà interposar un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a partir de l'endemà de la publicació.  
No obstant això, les persones interessades podran interposar un recurs de reposició davant del rector en el termini d'un mes des de l'endemà de la publicació; en aquest cas, no es podrà interposar el recurs contenciós administratiu esmentat en el paràgraf anterior fins que no s'hi dicte una resolució expressa o presumpta del recurs de reposició, d'acord amb els articles 116 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
Contra els acords de la comissió qualificadora es podrà interposar un recurs d'alçada davant del rector en el termini d'un mes des de l'endemà de la publicació o notificació, d'acord amb els articles 107 i següents de la Llei 30/1992, de 26 de novembre.  
Elx, 29 de juny de 2001.- El rector president: Jesús Rodríguez Marín.


Còpia Permalink ELI